Къаздэхъу Хьэсэн ягу къагъэкIыж
Бахъсэн районым и спорт комитетымрэ егъэджэныгъэмкIэ и управленэмрэ я жэрдэмкIэ, спортымкIэ мастерым и кандидат, КъБР-м волейболымкIэ и командэ къыхэхам щыджэгуа Къаздэхъу Хьэсэн и фэеплъ зэхьэзэхуэ Ислъэмей къуажэм щекIуэкIащ. Абы хэтащ республикэм и районхэм я командэ 13.
10 — 11-нэ классхэм щеджэ школакIуэхэм волейболымкIэ я зэхьэзэхуэм щытекIуащ Ислъэмей дэт курыт еджапIэ №4-м и командэр, Куба къуажэм и школ №1-м и гупым етIуанэ увыпIэр лъысащ, Бахъсэн къалэ дэт курыт еджапIэ №2-м и командэр ещанэщ.
— Спортыр узыншагъэщ, дэрэжэгъуэ къозытщ. А псори Iэмал имыIэу дэтхэнэ школакIуэми бгъэдэлъын хуейщ, — жиIащ комитетым и унафэщI Гъузий Мухьэмэд.
Абазэ Лерэ.
Бахъсэн район
